Ombudsmann
En Ombudsmann, w.: Ombudsfra, fr: médiateur, médiatrice, ass e Vermëttler, dee vun enger offizieller Säit (z. B. enger Regierung oder engem Parlament) agesat gouf, fir d'Interesse vun de Bierger ze vertrieden, andeems se Plaintë vun eenzele Bierger iwwer Ofleef an den Administratiounen nogeet a versicht, eng Léisung ze fannen.

Do dernieft gëtt et och Mediateuren, déi net vu Regierungen agesat goufen, an déi fir Veräiner, NGOen, Beruffsorganisatiounen (wéi z. B. déi vu Banken oder Telecoms-Entreprisen), asw. schaffen.

D'Wuert Ombudsman, am haitege Sënn, kënnt aus dem Schweedeschen, wou et zanter 1809 e parlamentaresche Mediateur gëtt. Vum Jean-Claude Juncker ass de Begrëff "Knoutermann", resp. "Knouterfra" an enger Regierungserklärung als lëtzebuergesch Iwwersetzung proposéiert ginn; e gëtt awer bis ewell kaum gebraucht.

Lëtzebuerger Ombudsmann

Den Ombudsmann, Mediateur 
De lëtzebuergeschen Ombudsmann gouf duerch d'Gesetz vum 22. August 2003 agesat.

Den 1. Mee 2004 gouf de Marc Fischbach zum éischten Ombudsmann zu Lëtzebuerg vun der Chamber gewielt.

Den 1. Februar 2012 gouf d'Lydie Err säin Nofollger. No hir koum den 1. Abrëll 2017 d'Claudia Monti op déi Plaz.

Den Ombudsmann fir d'Rechter fir Kanner a Jugendlecher 
De Lëtzebuerger Ombudsmann fir Kanner a Jugendlecher gouf duerch d'Gesetz vum 1. Abrëll 2020 agesat.

Zanter dem 1. Februar 2020 ass de Charel Schmit Ombudsmann. Virun him war de René Schlechter den 1. Ombudsmann.

Literatur
 Udo Kempf and Marco Mille: "The role and the function of the Ombudsman: Personalised parliamentary control in forty-eight different states." In: Linda C. Reif (ed.): The International Ombudsmen Anthology. Selected writings from the international Ombudsmen Institute, Kluwer Law international 1999, S.195-226. ISBN 9041104909 Op Google Books

Kuckt och 
 Europäeschen Ombudsmann

Um Spaweck 
 Offiziell Websäit vum Lëtzebuerger Ombudsman
 D'Gesetz vum 22. August 2003
 D'Regierungserklärung vun 2001, wou de "Knoutermann" an d'"Knouterfra" virgestallt ginn
 OKaJu - Offiziell Websäit vum Ombudsman fir Kanner a Jugendlecher